Tispikka fil-lbiċ tal-gżejjer Maltin binja imponenti: il-knisja parrokkjali tas-Siġġiewi dedikata lil San Nikola li tlestiet f’tarf is-seklu 17. Din il-parroċċa iżda għad għandha fdalijiet tal-knisja l-qadima, li kienet inbniet f’post ieħor mal-250 sena qabel u li twaqqgħet fuq ordni tal-isqof malli tlestiet il-knisja l-ġdida. Il-parroċċa tas-Siġġiewi hi waħda mit-tmien parroċċi ewlenin imwaqqfa mill-Isqof Senatore De Mello fl-1436. Mill-knisja ewlenija ta’ dakinhar fadal fdalijiet tagħha fi Triq il-Knisja l-Qadima, ftit ‘l isfel mill-Museum tas-Subien. Din l-knisja, iddedikata lil San Nikola, inbniet ħdejn kappella żgħira ferm eqdem, iddedikata lill-Viżitazzjoni tal-Madonna. Wara xi żmien kienet inħasset il-ħtieġa li l-Knisja titkabbar bil-kappella dedikata lill-Madonna ġiet inkorporata mal-Knisja ta’ San Nikola. Fi żjara f’din il-knisja fl-1575, Monsinjur Pietru Dusina ħalla miktub li kien fiha żewġ artali laterali, żewġ navi żgħar u sagristija. Il-Knisja l-Qadima kellha ukoll battisteru ħdejn il-bieb prinċipali. Matul is-snin bdew jidhru xi konsenturi fis-saqaf u fl-1676 il-poplu tas-Siġġiewi nġabar fuq iz-zuntier u għażel li tinbena knisja parrokkjali ġdida f’parti aktar prominenti tar-raħal. Ħafna mill-ġebel tal-Knisja l-qadima ntuża fil-bini tal-Knisja l-ġdida. Malli l-knisja parrokkjali l-ġdida tlestiet, fl-1693, l-Isqof Dusina kien ordna li s-saqaf tal-Knisja l-Qadima jitwaqqa’ u li jinbena ċint għoli mad-dawra tagħha biex ikun evitat li xi delinkwenti jsibu kenn fiha. Wara li l-Knisja l-Qadima twaqqgħet, dan il-post beda jintuża għal skopijiet agrikoli u parti minnu nbidel f’għalqa u fi ġnien b’siġar tal-frott. Fl-1998 l-Awtorità tal-Ambjent u l-Ippjanar skedat il-fdalijiet tal-Knisja l-Qadima tas-Siġġiewi u llum is-sit jinsab restawrat wara proġett ta’ konservazzjoni u restawr li sar fl-2007. Is-sit hu propjeta’ tal-Knisja, u b’inizjattiva tal-Kunsill Lokali, ġimagħtejn qabel il-festa titulari ta’ San Nikola l-pubbliku kellu ċ-ċans jidħol almenu għal ġurnata waħda biex igawdi l-ġmiel ta’ dak li fadal minn dan it-tempju li għal snin twal qeda l-ħtiġijiet spiritwali tas-Siġġiwin.